**ИНН-710807400963**

**87778004035**

**БАЛТАБАЙ Анель Маратқызы,**

**№79 жалпы орта білім беретін мектебінің 10 «Г» сынып оқушысы.**

**Жетекшісі: ИБРАЕВА Гулзира Умирзаккызы.**

**Шымкент қаласы**

**КӨРКЕМ СӨЗ – ӨНЕР БАСТАУЫ**

**Кіріспе.** Ерте кездегі бабалар: «Бұл дүние – тас қараңғы түнек, оны жарық қылатын – сөз» дейді екен.

Әуелде адамдар бір жерде бірігіп еңбек ету кезеңінде, бір-біріне бірдеңе айту қажеттігі болғандықтан сөйлеседі. Кейін адамдар замандастарымен сөйлесу арқылы сол кезеңде болып жатқан оқиғаларды баяндап қана қоймай, сондай-ақ ол бүкіл адамзаттың барлық жинақтаған білім қорын ұрпақтан-ұрпаққа жеткізіп отырған. Бала сөйлеуді үйрене отырып, өзі дүниеге келген қоғамның өмірінен тыныс алады. Егер де адам кездейсоқ бір жағдаймен сөзді, дұрыс сөйлеуді үйрене алмай қалған кезде, оның ой-өрісі өте төменгі дәрежеде қалатыны анық.

Сөз сөйлеу – тек адам баласына ғана тән қасиет. Адамды мейілінше толығырақ сипаттайтын оның істеген істері бола тұрса да, сөйлеген сөзінен адамның көптеген қасиеттерін байқауға болады. Адамның сөйлеген сөзінен оның ақылы, сезімі, еркі қандай екені байқалады. Өздері сөз етіп отырған фактілер мен құбылыстары жөнінде адамдардың ойлауға бейімділігі бар-жоғын олардың сөзінен білуге болады. Сөйлеген сөзінен адам мінезінің (қаталдық пен мейірімділік, биязылық пен тұрпайылық, батылдық пен ұяңдылық) көптеген жақтары көрінуі мүмкін. Адамдармен қарым-қатынас жасауда күйгелектік жасау, не болмаса байсалды болу, тіпті сөйлеу қарқыны арқылы адамның жеке басының көптеген қасиеттерінің айқын көрінісі көрінеді.

Сөз, баршамызға мәлім, басқа адамдарға мәлімет беру үшін ғана керек емес, сондай-ақ ол сол адамдардың көзқарасына, нанымына, сеніміне, іс –әрекетіне ықпал жасау үшін керек. Осы тұрғыдан алғанда, адам сөйлеген сөзінің дұрыс екендігіне, керек жағдайларда жұрт оның ақылын алып, айтқанын орындайтынына көзі жетсе, оның атқарар ролі зор болмақ. Сөзіңді қажет қылу үшін, сөзіңе сендіре білу үшін ойыңды көркем тілмен жеткізу қажет. Ал көркем сөйлей білу үшін, тілдегі сөзден құрастырып қисынын келтіріп, жақсылап бір нәрсе шығару үшін сөз өнерінің ғылымын жақсы білу керек. Дыбыстың, сөздің, сөйлемнің сыр-сипатын тану, заңдарын білу қажет. Дыбыстың, сөздің, сөйлемнің жайын біліп алып, солардың әрқайсысын орнына жұмсап, қажеттісін қолданып, қажет емесін алып тастап отыруы қажет. Осы қажеттердің барлығын іске асыру үшін адам баласына көптеген дайындық жұмыстарынан өту керек.

Сөйлеуші ойын өзі үшін айтпайды, өзге үшін айтады. Сондықтан сөйлеушінің ойын өзгелер қиналмай түсінетін қылып айту керек. Ол үшін айтушы сөйлейтін тілін жақсы қолдана білуі тиіс.

Адамдар үшін, әсіресе қазіргі таңда бизнеспен айналысып жүргендер үшін де ең басты мәселе – адамдармен тіл табыса білу. Сөз өнері барлық мамандық иесіне қажет. Үй шаруасында болсаңыз да, сәулетші болсаңыз да, инженер немесе дәрігер болсаңыз да, мұғалім болсаңыз да сөз өнерін меңгеруіңіз қажет.

Қазіргі таңда жастар да, кейде үлкендер де орынсыз дұрыс сөйлемегендіктен көптеген келіспеушілік пен қақтығыстарға тап болады, ал бұл жағдайлар адам өмірін қиындатып, күйзеліске түсіреді. Әрбір мемлекет тұрғыны өзін бақытты сезінуі үшін сөйлеудің қыр – сырлары туралы білуі қажет. Осы жұмысымызда көркем сөйлеу өнері туралы жан-жақты зерттеп, көптеген әдебиеттерді оқып, талдап, түсінгеніміз бен түйгенімізді оқырманға жеткізуге талпындық.

Көрем сөйлеу не үшін қажет?

Ахмет Байтұрсынов «Біздің анық көріп, сезіп, біліп тұрған айналамыздағы нәрселердің бәрі не табиғат ісінен шыққан жаратынды нәрсе, не адам ісінен шыққан жасалынды нәрсе. Орман, теңіз, тау, өзен, бұлақ - бұлар табиғат ісінен шыққан жаратынды нәрселер, үй, кірпіш, бақша, арық, құдық - бұлар адам ісінен шыққан жасалынды нәрселер. Табиғат ісінен шыққан жаратынды нәрселердің бәрі табиғат дүниесі болады; адам ісінен шыққан жасалынды нәрселердің бәрі өнер дүниесі болады»,-дейді. Олай болса, өнер дүниесінің неше алуан түрлері болады. Біреулер үй салады, біреулер тігін тігеді, енді бірі ыдыс жасайды, бірі сурет салады тағы бірі түрлі кәсіппен айналысады. Сонымен қоса, енді бірі әдемі ән мен әсерлі күй жазса, бірі ажарлы, бейнелі сөз шығарады. Біз осы соңғысы сөз өнеріне тоқталмақшымыз. Қазақ халқы сөз баққан, сөз күйттеген халық болып, сөз қадірін біліп «Өнер алды-қызыл тіл» деп, сөз өнерін жоғары бағалаған. Алдында айтылған өнерлердің бәрінің де қызметін сөз өнері атқара алады.

А. Байтұрсынұлы «Тілдің міндеті – ақылға салып аңдап, қиялға салып меңзеп, ойға салып көңілге түю. Сол түйгендеріңді тілмен дұрыс жеткізуге жарау. Бірақ ойлаған ойын, түйген түйінін басқаларға жеткізу көп шеберлікті талап етеді. Қарапайым адамдарды алмай-ақ, ұлы жазушыларды алатын болсақ, Пушкин жазған өлеңдерінің кейбірін 13 рет түзеткен. Лев Толстой баспаға беріп қойған шығармаларын талай түзеткен»-дейді. Бұл ойыңдағы, қиялыңдағы, көңіліңдегі нәрсені тілмен айтып жеткізу өте қиын екендігін көрсетеді.

Абай Құнанбайұлы «Көңілдегі көрікті ой ауыздан шыққанда өңі қашады» дейді, бұл сөйлем де сөз өнері жүзінде асқан өнерпаздар өз мүддесін тілмен айтып жеткізе алмай қиналғанда, өзгелерге ондай іс оңай болып табылмайды. Сондықтан сөзден жасап сөз шығару әркімнің қолынан келе бермейді. Әйтсе де, қазақ халқы осы қиын істе шеберлік танытып, өз ойларын көркем де шебер жеткізе білген халық.

М. Жұмабаев «Жаратылыстың құшағында, меруерт себілген көк шатырдың астында, хош иісті жасыл кілем үстінде Күнмен бірге күліп, түнмен бірге түнеп, желмен бірге жүгіріп, алдындағы малымен бірге өріп, сары сайран далада туып-өсетін қазақ баласының қиялы жүйрік, өткір, терең болуға тиісті» дейді. Олай болса, әрбір қиялы жүйрік қазақ баласының тілі көркем, ойы жүйелі болуы қажет. Ол үшін не істеу керек? Ол үшін әуелі сөз өнерін үйренушілерге оқу керек. Оқығаныңды көңілге бек тоқу керек. «Адамның көңілі шын мейірленсе, білім-ғылымның өзі де адамға мейірленіп, тезірек қолға түседі. Шала мейір шала байқалады» деп ойшыл Абай Құнанбайұлы айтпақшы, қай ғылымды игеру үшін де адам көңілі шын мейірлену керек.

Бернард Шоу бірде былай деген: «Біреуге бірдеңе үйретсең, ол ештеңе ұқпайды». Ол өте дұрыс айтады. Оқып-үйрену белсенді әрекетті қажет етеді. Өзіміз бір нәрсе істесек қана үйрене аламыз. Олай болса, көркем сөйлеп, адамдармен жақсы қарым-қатынаста болғыңыз келсе, ұдайы біліміңізді шыңдап, үйренуден, жаттығып отырудан жалықпаңыз. Олай етпесеңіз үйренгеніңіз тез ұмытылады. Өмірде қолданғанда ғана білім есте қалады.

Сөз өнері туралы мағлұматымызды кеңейту үшін, ұлы тұлғалардың өмірбаяндарын қарап, оқып шықтық. Әуелі қазақтың қара сөзінің майталманы Абайдың бала кезіндегі сусындаған әдебиеттеріне тоқталатын болсақ. Оның әжесі Зере мен анасы Ұлжан өздері жақсы білетін түрлі аңыз, ертегі, өлең-жырларын талай рет бала Абайға айтып береді. Бұл Абайдың алғашқы алған өнеге мектебі болатын. Кейін шығыс классиктерімен танысып, олардың жырларын қызыға оқып, өлеңге деген құштарлығы оянады.

Мәдениеті зор ақын Мағжан бар болғаны жеті жасында «Қиссасул әнбиа» аты кітапты түгелдей оқып шығып, күллі пайғамбарлардың өмірлерін жаттап алған көрінеді.

Сәкен Сейфуллин «Әкем саятшы, аң аулағыш, домбырашы, ақ жарқын адам, шешем әңгімеші еді»,-дейді. Ол жасынан анасының қызықты әңгімелерін тыңдап құмартады, кейін ел-ішінде ақын жыршылардың, әншілердің өлең-жырларын қызыға тыңдап, соларға құмартып, жаттап өскен.

Анасынан ерте айырылған Ілиясты өзі әңгімеші, домбырашы, ұста әкесі Жансүгір жетімсіретпей, мінезді, ұстамды етіп тәрбиелейді. Халық ауыз әдебиетімен терең сусындатады.

Айта берсек, бұндай деректер жетіп артылады, қазақтың ұлы тұлғаларының бойындағы адамгершілік пен ұстамдылық, өнерге деген құштарлықтың бастауы- осы ауыз әдебиетінде жатыр.

Қазіргі ұрпақтардың, жастардың сөйлеуге мән бермей, қалай болса солай сөйлеуінің бірден – бір себебі осы ауыз әдебиетінен нәр алмай, қуыс кеудені ауамен толтырып қоюында деп ойлаймыз.

Балалар бай ауыз әдебиетінің мол мұрасымен сусындамайтын болса, еңбек етуді қаламайтын, тіпті талпынбайтын, орта мектепті «әупірімдеп» жүріп бітіретін, жоғары оқу орындарын ақылы оқып, кейін жұмыс істеуге құлықсыз, тіпті жұмыс істегісі келсе де, оның көзін тауып істей алмайтын жасық, ынжық тұлғалар өсіп шығуы шындық. Бұндай ұрпақ мемлекетіміздің көркеюіне өз үлестерін қоса алмайтыны анық.

Фин мәдениетінің дамуына білек сыбана кіріскен Снелман «Біздің кішкентай ғана халық өзінің үлкен көршілерінен жоғары мәдениетке ие болған күнде ғана өзіне төнген қауіптен аман болады»,-деп жиі қайталайды екен. Және сонымен қоса «Зиялы болу дегеніміз –ерекше сән үлгісімен тігілген киім кию емес. Халық сендердің сауаттарыңды ашқанда, ертеден кешке дейін кафелерде көңіл көтеріп, түрлі ойындар ойнасын деген жоқ. Бұл қылықтарды жасағандар шын мәнінде ұлттың зиялы адамы емес. Олар зиялы қауым өкілінің рухы семіп, азғындаған түрі... Естеріңде болсын, халқымыздың арасына мәдениетсіз, надан, маскүнем, ауру, қаңғыбастар болса, олар сендердің, яғни, зиялы қауым өкілінің кінәсі»,-дейді екен.

Келер ұрпақ жалаң сөз бен көркем сөйлеудің мәнін түсініп, болашақта көкірегі мейірімге толы, жүзі нұрлы ұрпақ тәрбиеленіп өсіп шығуы үшін, мұғалімдер мен мемлекет қызметкерлері, мешіт қызметкерлері мен дәрігерлер және тағы басқа қызметкерлер артықтау жұмыс істеп, ел болашағы үшін жұмыла жұмыс жүргізуі қажет.

**Жалаң сөз бен көркем сөз**

А.Байтұрсынұлы «Сөйлеу барысында екі түрлі лебіз бар: бірі жалаң, екіншісі көрнекі болады. Қайсысымен сөйлесек те сөйлеу болады. Бірақ сөйлеудің негіз түріне қарай айыру қажет. Сөздің асыл болуы ұнауымен.

Сөз көңілге сипат жағының көркемдігімен, сөз мағына жағының күштілігімен жағады. Сөз көркемдігі әуезінің әдемілігі мен кестенің келісті болуынан табылады. Әуез әдемілігі сөзді дыбыс жағынан тәртіптеп, үйлестіріп түзуден болады. Күштілігі сөздің қалыпты мағынасының үстіне күш қосатын әдістерді істеуден болады. Бұлардың бәрі де тіл талғауы туралы сөйлеген жерде баяндалған. Бұл жерде айтып өтерлік бір нәрсе – сөздің бірі жалаң, бірі көрнекті болып көрінуі неден екендігі. Ол мынадан болады. Жалаң сөз дегеніміз жалаң лебізбен айтылған сөйлеу орнына жүретін ұғым; көркем сөз дегеніміз көрнекі лебізбен айтылған толғау орнына жүретін ұғым.

Сөзді жалаң түрде айтқанда, күш көбінесе зейін жағына салынып, пайым терең, мағына күшті, пікір дәлелді болып айтылған сөз адамның ақылына қонуы көбірек көзделеді.

Сөзді көркем түрінде айтқанда, күш көбінсе қиял мен түйсік жағына салынып, суреті толық, меңзеуі мерген, қисыны қызық болып, сөз әсерінің күшімен көңілге ұнауы көбірек көзделеді.

Сөз ақылға қонады шындығымен, көңілге ұнайды өңі үйлесімдігімен, өң үйлесуін жарастық, келістік дейміз», - деп жалаң сөз бен көркем сөздің ара жігін айырып береді.

Абай Құнанбайұлы «Айтушы мен тыңдаушы көбі надан, Бұл жұрттың сөз танымас бір парасы» демекші, қазіргі жұрт мағыналы, маңызды, терең сөзден гөрі, мағына жоқ, маңызы жоқ, желдей гулеп, құлаққа дыбысы тиіп, өте шығатын жеңіл сөздерді тыңдауға құмар екендігі рас. Адам сөзінің шұрайлы, ажарлы болуына ойдың шеберлігі керек. Ұнамды, орынды, дәмді болуына сыншылық керек. Мағыналы, маңызды болуына білім керек. Адам бойында осы қасиеттер болғанда ғана көңілге қонар көркем сөз шығады.

Сөзден құрастырып жүйелі әңгіме шығару үшін жұмсалатын зат- сөздер. Сазбалшықтан илеп құмыра шығаратын сияқты. Дыбыстан құралып, сөз жасалады, сөздерден бірігіп түрлі әңгімелер айтылады. Құмыраның әдемі болып шығуы саз топырақ пен су, қара көрік лапылдата маздатқан сексеуіл шоғынан да басқа өн бойыңдағы бұлшық еттің бәрін солқылдата сорып шығатын қара күш, көз етіңді суырып алғанша міз бақпай қарайтын жіті жанар, ынта мен ыждағат, соның бәрін ашса алақанында, жұмса жұдырығында ұстайтын қатыгез қанағатсыздық пен көнтері көнбестік керек болғаны сияқты, сөздің әдемі болып жеткізілуі тілдің дыбысынан, сөзінен, әсіресе сөздің тізілуінен. Дыбысы жаман болса, дыбыстың қосылуы жақсы болмаса, сөз құлаққа жағымды болып шықпайтыны шындық. Сонымен қоса түзіуі жаман болса, дыбысы жақсы сөздерден де жақсы әңгіме шықпайды. Әңгіме бастар алдында сөздің, дыбыстың, сөйлемнің жайын біліп алып, солардың әрқайсысын дұрыстап орнына жұмсағанда ғана пікірлі әңгіме шығаруға болады.

Сөйлеуші ойын өзге үшін айтатын болғандықтан, өзгелер ойын қиналмай түсінетін қылып айту қажет. Ол үшін айтушы сөйлейтін тілін жақсы қолдана білуі керек.

**Қорытынды**

Адамның адам болып тұлғаланып, кемелденуінде сөздің атқаратын рөлі баға жеткісіз. Сөз – адам үшін тәрбие құралы, білім – білік, мәдениет, өнер бастауы, түп – тұқияннан бері жасалып, қорланып келе жатқан ақыл-ой жәдігері, әсемдік қазынасы.

Адамның қоғамда өз орнын табуында, көпшілік құрметі мен сеніміне ие болуында, кемел ғұмыр кешуінде орнымен, дәмді, дәйекті сөйлей білу, тауып айтатын тапқырлығы үлкен рол атқарады. Өйткені ақылы кемел, кісілігі зор, білімі мол адам ғана солай сөйлей алады. Ондай дәмді, қисынды, қысқа қайыратын қызықты, айшықты да әділ сөзді халық ұйып тыңдап: «тура сөз» деп, уәжіне тоқтаған.

Орынды сөйлеу, қисынды сөйлей білу – ол да бір дара бақыт. Сондықтан балалардың жас кездерінен бастап өлең-жырларды, шешендік үлгілерді, неше түрлі нақыл сөздерді жаттап өсуі, үй ішінде, класта, мектеп жиындарында тартынбай сөйлеуді үйрету аса пайдалы болмақ.

Қазақ даласында туып-өскен зиялыларымыздың өмірбаянымен танысқанымызда олардың көркем ойлы, сөзге шешен, еліне адал болып өсуінің бір себебі халық ауыз әдебиетімен сусындап өсуінде. Зиялыларымыздың бірі қиссаларды жаттап өссе, енді бірі ертегіге құмар болып, жауыздықпен күресуді ойласа, енді бірі батырлар жыры мен аңыз- әңгімелерге құмар болып өседі. Осы құмарлық болашақта олардың ұлы тұлғаларға айналуына септігін тигізді.

Өсіп келе жатқан ұрпақты мықты қылу үшін олардың өнереге деген бастамасына күш салып, ауыз әдебиетінің түрлерімен таныстырып отыратын жетекшілер қажет. Сонымен қатар ауыз әдебиетімен сусындатып отыратын арнайы мектептер ашылса, нұр үстіне нұр болары анық.

Көркем сөйлей білу өнерінің көркемдік ерекшеліктерін салмақтай, саралай келіп, ұрпақтар тізбегінде, ғасырлар бойы ізін жоғалтпай, тарихымызды танытып, рухымызды көтеріп, ұлттық намысымызды оятып жүрген халық ауыз әдебиетінен бастау алып, одан кейін ұлы тұлғалар туралы зерттеу еңбектерді оқытып, балалардың кеуделерін құнды да құнарлы ұлттық білім нәрімен сусындататын болсақ, арада біраз жылдар өткеннен кейін, қазақ халқының қызметкерлері арасынан жалындаған жап-жас жаңа буын пайда болады. Олар білімі, тәрбиесі, терең түсініктері мен парасат-пайымдарымен жан- жақты дами отырып, күллі әлемге өздерін мойындататын, өзгелерге үлгі бола алатын ұрпақ болмақ. Сол кезде жоғары буын өз ұрпағымен мақтана алып, ел келешегін үшін уайымдаматын болады.

Көркем сөйлеу, көркем оймен жеткізу- барлық өнердің бастауы. Сол үшін келер ұрпақ көркем сөйлеу өнерін меңгеруге бар күшін салуы қажет.